b'\n_START_ARTICLE_\nAkharnalaiset\n_START_SECTION_\nHistoria\n_START_PARAGRAPH_\nAkharnalaiset oli kolmas Aristofaneen kirjoittama n\xc3\xa4ytelm\xc3\xa4, ja se on ensimm\xc3\xa4inen, joka on s\xc3\xa4ilynyt nykyaikaan. Komedian kantaesitys oli Ateenan Dionysoksen teatterilla Lenaia-juhlissa vuonna 425 eaa. Esityksen koregina toimi Kallistratos. Komedia voitti juhlien n\xc3\xa4ytelm\xc3\xa4kilpailussa ensimm\xc3\xa4isen palkinnon. N\xc3\xa4ytelm\xc3\xa4n esitt\xc3\xa4misen aikaan peloponnesolaissotaa Spartan johtamaa liittoumaa vastaan oli kest\xc3\xa4nyt kuusi vuotta, mutta sota tuli kest\xc3\xa4m\xc3\xa4\xc3\xa4n viel\xc3\xa4 yli 20 vuotta._NEWLINE_Komedia on selv\xc3\xa4sti sodanvastainen monien muiden Aristofaneen komedioiden, kuten Lysistrate ja Rauha, tavoin. Lis\xc3\xa4ksi komedia vaikuttaa olevan kirjoittajansa vastine sille, ett\xc3\xa4 Kleon oli haastanut h\xc3\xa4net edellisvuonna oikeuteen n\xc3\xa4ytelm\xc3\xa4st\xc3\xa4 Babylonialaiset, joka ei ole s\xc3\xa4ilynyt nykyaikaan.\n_START_SECTION_\nSis\xc3\xa4lt\xc3\xb6\n_START_PARAGRAPH_\nAkharnalaiset edustaa tyylilt\xc3\xa4\xc3\xa4n ja rakenteeltaan niin kutsuttua vanhaa attikalaista komediaa. N\xc3\xa4ytelm\xc3\xa4 koostuu 1\xc2\xa0234 runos\xc3\xa4keest\xc3\xa4.\n_START_SECTION_\nJuoni\n_START_PARAGRAPH_\nN\xc3\xa4ytelm\xc3\xa4 alkaa sill\xc3\xa4, ett\xc3\xa4 sen p\xc3\xa4\xc3\xa4henkil\xc3\xb6 Dikaiopolis (\xe2\x80\x9dOikeudenmukainen kaupunki\xe2\x80\x9d) istuu yksin\xc3\xa4\xc3\xa4n Pnyks-kukkulalla, joka oli Ateenan ekklesian eli kansankokouksen kokoontumispaikka. H\xc3\xa4n n\xc3\xa4ytt\xc3\xa4\xc3\xa4 pitk\xc3\xa4styneelt\xc3\xa4 ja turhautuneelta, ja alkaa lopulta selitt\xc3\xa4\xc3\xa4 tuntemuksiaan yleis\xc3\xb6lle. H\xc3\xa4n kertoo, kuinka kyll\xc3\xa4stynyt on peloponnesolaissotaan; kuinka paljon kaipaa p\xc3\xa4\xc3\xa4st\xc3\xa4\xc3\xa4 takaisin kotikyl\xc3\xa4\xc3\xa4ns\xc3\xa4; kuinka paljon h\xc3\xa4nt\xc3\xa4 \xc3\xa4rsytt\xc3\xa4\xc3\xa4 se, ettei kansankokous ala ajallaan; ja kuinka h\xc3\xa4n aikoo h\xc3\xa4irit\xc3\xa4 puhujia, jotka eiv\xc3\xa4t kannata sodan lopettamista. Lopulta paikalle alkaa tulla my\xc3\xb6s muita kansalaisia, jotka t\xc3\xb6niv\xc3\xa4t toisiaan saadakseen parhaat paikat, ja niin kokous p\xc3\xa4\xc3\xa4see lopulta alkaamaan._NEWLINE_Joukko t\xc3\xa4rkeit\xc3\xa4 edustajia pit\xc3\xa4\xc3\xa4 puheita kokousyleis\xc3\xb6lle, mutta kukaan heist\xc3\xa4 ei puhu rauhasta. Niin Dikaiopolis, aiemman lupauksensa mukaisesti, keskeyttelee heit\xc3\xa4 v\xc3\xa4lihuudoilla, joissa tekee huomioita heid\xc3\xa4n ulkon\xc3\xa4\xc3\xb6st\xc3\xa4\xc3\xa4n ja todenn\xc3\xa4k\xc3\xb6isist\xc3\xa4 motiiveistaan. Er\xc3\xa4s puhuja on l\xc3\xa4hettil\xc3\xa4s, joka on palannut Persian hovista oltuaan siell\xc3\xa4 useita vuosia, ja valittaa, millaisesta ylenpalttisesta vieraanvaraisuudesta h\xc3\xa4n on joutunut k\xc3\xa4rsim\xc3\xa4\xc3\xa4n is\xc3\xa4ntiens\xc3\xa4 taholta. Toinen on persialainen ylimys, Pseudartabas, joka mumisee siansaksaa, ja jonka seurassa on kaksi eunukkia, jotka paljastuvat kuitenkin kahdeksi valepukuun pukeutuneeksi naismaiseksi ateenalaiseksi, jotka kaikki tuntevat. Kolmas on Traakiasta palannut l\xc3\xa4hettil\xc3\xa4s, joka valittelee pohjoisen kylmi\xc3\xa4 oloja syyksi, ett\xc3\xa4 viipyi niin kauan poissa julkisilla varoilla. Lopuksi esiintyy joukko odomantialaisia palkkasotilaita, jotka ovat halukkaita taistelemaan Ateenan puolesta, mutta l\xc3\xa4hinn\xc3\xa4 varastavat Dikaiopoliin lounaan._NEWLINE_Rauhaa ei siis k\xc3\xa4sitell\xc3\xa4, mutta Dikaiopolis tapaa kokouksessa Amfitheuksen, joka v\xc3\xa4itt\xc3\xa4\xc3\xa4 olevansa Triptolemoksen ja Demeterin kuolematon pojanpojan pojanpoika, ja sanoo pystyv\xc3\xa4ns\xc3\xa4 saamaan Dikaiopoliille henkil\xc3\xb6kohtaisen rauhan spartalaisten kanssa. Dikaiopolis hyv\xc3\xa4ksyy v\xc3\xa4itteet ja maksaa kahdeksan drakhmaa omasta erillisrauhastaan. Amfitheus saa kuin saakin rauhan j\xc3\xa4rjestetty\xc3\xa4._NEWLINE_Dikaiopolis juhlii rauhaansa yksityisill\xc3\xa4 maalais-Dionysia-juhlilla, jonka aloittaa omalla pienell\xc3\xa4 kulkueella. Joukko ik\xc3\xa4\xc3\xa4ntyneit\xc3\xa4 Akharnaista kotoisin olevia maanviljelij\xc3\xb6it\xc3\xa4 ja miilunpolttajia alkaa kuitenkin heti pilkata h\xc3\xa4nt\xc3\xa4. He ovat aikaisempien sotien veteraaneja, ja vihaavat spartalaisia, koska n\xc3\xa4m\xc3\xa4 tuhosivat heid\xc3\xa4n tilansa, sek\xc3\xa4 kaikkia rauhan puolesta puhuvia. Dikaiopolis ottaa miekan ja panttivangin, ja vaatii, ett\xc3\xa4 h\xc3\xa4net pit\xc3\xa4\xc3\xa4 j\xc3\xa4tt\xc3\xa4\xc3\xa4 rauhaan. Panttivanki sattuu olemaan korillinen puuhiilt\xc3\xa4, mutta miehill\xc3\xa4 on vahva tunneside kaikkeen arkharnailaiseen, ja niin he j\xc3\xa4tt\xc3\xa4v\xc3\xa4t h\xc3\xa4net rauhaan. (Kohtaus viittaa siihen, ett\xc3\xa4 Akharnain seutu tunnettiin juuri puuhiilen tuotannosta)._NEWLINE_Dikaiopolis haluaa saada akharnailaiset vakuuttuneeksi rauhan tarpeellisuudesta. H\xc3\xa4n on valmis laittamaan kirjaimellisesti p\xc3\xa4\xc3\xa4ns\xc3\xa4 p\xc3\xb6lkylle, jotta h\xc3\xa4nt\xc3\xa4 vain kuunnellaan, vaikka sanookin tiet\xc3\xa4v\xc3\xa4ns\xc3\xa4, miten arvaamattomia ihmiset voivat olla: h\xc3\xa4n sanoo, ettei ole unohtanut sit\xc3\xa4, kuinka Kleon haastoi h\xc3\xa4net oikeuteen \xe2\x80\x9dedellisvuoden n\xc3\xa4ytelm\xc3\xa4st\xc3\xa4\xe2\x80\x9d. T\xc3\xa4m\xc3\xa4 osoittaa, ett\xc3\xa4 Dikaiopolis edustaa n\xc3\xa4ytelm\xc3\xa4ss\xc3\xa4 Aristofanesta itse\xc3\xa4\xc3\xa4n (ja on mahdollista, ett\xc3\xa4 esityksess\xc3\xa4 teatterinaamion takana oli juuri Aristofanes)._NEWLINE_Dikaiopolis saa kuorolta luvan sodanvastaiselle puheelle. H\xc3\xa4n menee naapuritaloon hakemaan apua tragediakirjailija Euripideelta, joka tunnettiin nerokkaista argumenteistaan. Osoittautuu kuitenkin, ett\xc3\xa4 Dikaiopolis halusi vain lainata Euripideelta Telefoksen asun kirjailijan samannimisest\xc3\xa4 n\xc3\xa4ytelm\xc3\xa4st\xc3\xa4, jossa heeros on pukeutunut kerj\xc3\xa4l\xc3\xa4iseksi. N\xc3\xa4in Dikaiopolis-Aristofanes-Telefos-kerj\xc3\xa4l\xc3\xa4inen, jonka p\xc3\xa4\xc3\xa4 on p\xc3\xb6lkyll\xc3\xa4, selitt\xc3\xa4\xc3\xa4 kuorolle syyns\xc3\xa4 sodan vastustamiseen. H\xc3\xa4n sanoo, ett\xc3\xa4 sota sai alkunsa pelk\xc3\xa4st\xc3\xa4\xc3\xa4n kolmen ilotyt\xc3\xb6n sieppaustapauksesta, ja se jatkuu, koska jotkut hy\xc3\xb6tyv\xc3\xa4t siit\xc3\xa4 henkil\xc3\xb6kohtaisesti. Puolet kuorosta vakuuttuu puheesta, toinen puoli ei._NEWLINE_Kuoro alka tapella asiasta kesken\xc3\xa4\xc3\xa4n. Riita p\xc3\xa4\xc3\xa4ttyy vasta, kun paikalle saapuu ateenalainen kenraali Lamakhos, joka sattuu my\xc3\xb6s asumaan naapurustossa. Dikaiopolis kysyy t\xc3\xa4lt\xc3\xa4, miksi t\xc3\xa4m\xc3\xa4 kannattaa sotaa Spartaa vastaan \xe2\x80\x94 johtuuko se velvollisuuntunnosta vai siit\xc3\xa4, ett\xc3\xa4 h\xc3\xa4n saa sodasta palkkaa? Nyt koko kuoro vakuuttuu Dikaiopoliin asiasta. Seuraa parabasis, jossa kuoro ensin ylist\xc3\xa4\xc3\xa4 n\xc3\xa4ytelm\xc3\xa4kirjailijaa ja sitten valittaa huonoa kohtelua, jonka kuoron j\xc3\xa4senten kaltaiset vanhat miehet nykyisin saavat syytt\xc3\xa4jien k\xc3\xa4siss\xc3\xa4._NEWLINE_Dikaiopolis palaa lavalle, ja perustaa oman markkinapaikan, jossa h\xc3\xa4n voi rauhassa k\xc3\xa4yd\xc3\xa4 kauppaa Ateenan vihollisten kanssa. Paikalla k\xc3\xa4y lukuisia henkil\xc3\xb6hahmoja farssimaisissa tilanteissa. N\xc3\xa4lkiintynyt megaralainen vaihtaa yht\xc3\xa4 n\xc3\xa4lkiintyneet, porsaiksi naamioidut tytt\xc3\xa4rens\xc3\xa4 sipuliin ja suolaan (joista kummastakin h\xc3\xa4nen kotikaupunkinsa tunnettiin ennen sotaa). Ilmiantaja tai sykofantti yritt\xc3\xa4\xc3\xa4 takavarikoida porsaat salakuljetettuna vihollistavarana, mutta Dikaiopolis ajaa t\xc3\xa4m\xc3\xa4n pois. Seuraavaksi er\xc3\xa4s boiotialainen tulee kauppamaan lintuja ja ankeriaita. Dikaiopoliilla ei ole vaihtotavaraksi mit\xc3\xa4\xc3\xa4n, mist\xc3\xa4 Boiotiassa  olisi puutetta, kunnes keksii yhden \xe2\x80\x94 ateenalaisen sykofantin. Paikalle tuleekin toinen sykofantti, joka yritt\xc3\xa4\xc3\xa4 takavarikoida linnut ja ankeriaat, mutta p\xc3\xa4\xc3\xa4tyy pakatuksi olkiin keramiikan tavoin, ja boiotialainen l\xc3\xa4htee kuljettamaan h\xc3\xa4nt\xc3\xa4 kotiinsa._NEWLINE_Lopulta paikalle tulee kaksi airutta, joista toinen kutsuu Lamakhoksen sotaan ja toinen Dikaiopoliin p\xc3\xa4iv\xc3\xa4llisjuhliin. V\xc3\xa4h\xc3\xa4n ajan p\xc3\xa4\xc3\xa4st\xc3\xa4 kumpikin palaa, Lamakhos ly\xc3\xb6tyn\xc3\xa4 ja haavoittuneena taistelussa kahden sotilaan tukemana, Dikaiopolis puolestaan iloisesti humalassa tanssitytt\xc3\xb6 kummassakin kainalossaan. N\xc3\xa4ytelm\xc3\xa4 p\xc3\xa4\xc3\xa4ttyy juhliin kaikille paitsi Lamakhokselle.'